## El CECOPI acorda una orde per a prohibir les cremes en rius, barrancs i llits afectats per la DANA

*** Esta suspensió s’establix per un termini de 10 dies naturals, fins a les 23:59 hores del 4 de desembre
* Este dilluns treballen sobre el terreny 167 camions d’extracció de llots, la xifra més elevada fins al moment
* Contínua també el pla de reforç de la Diputació de València per a l’extracció de llots en baixos i garatges en 10 municipis**

La directora general de Prevenció d’Incendis, Rosa Touris, ha informat de les qüestions que s’han abordat en la reunió del CECOPI en la qual han participat el president de la Generalitat, Carlos Mazón, i el ministre de l’Interior, Fernando Grande-Marlaska.

Touris ha detallat que s’ha publicat una orde conjunta de la Conselleria d’Emergències i Interior i la Conselleria de Medi Ambient, Infraestructures i Territori, per la qual s’adopten mesures excepcionals per a la limitació de cremes amb l’objectiu de preservar l’estat actual de diverses zones i garantir la realització de labors de busca, rastreig i pentinat de possibles víctimes.

La directora general ha indicat que les àrees que queden afectades per esta orde són rius i barrancs, i zona d’afecció de la inundació, entre estes, els rius Reatillo, Túria i Magre i els barrancs del Poio i la Saleta, la rambla de Gallego i l’Horteta, el barranc de Pelos, el barranc del Pozalet, el barranc de Cuchilla de Pedralba que s’unix al Túria a l’altura de Pedralba, i el riu Sot de Chera, que s’unix al Túria a l’altura de Gestalgar.  
   
També es veuen afectats els llits dels termes de Montserrat, Montroi i Real. I totes les zones d’afecció d’inundació d’estos llits i barrancs durant la DANA del dia 29 d’octubre.  
   
A més, esta orde afecta el Parc Natural de l’Albufera i la zona costanera, des de l’extrem del dic d’abric del Port Esportiu de València, marge esquerre de la desembocadura del riu Túria, fins al límit sud de la província marítima de València en el municipi d’Oliva (riu Molinell).

Esta suspensió s’establix per un termini de 10 dies naturals, des de les 00:00 hores d’este dilluns, 25 de novembre, fins a les 23:59 hores del dia 4 de desembre.

Rosa Touris ha explicat, a més, que l’operatiu continua realitzant labors d’apuntalament d’edificis. Hui ja són 119 els immobles en els quals s’ha actuat.

**Operatiu d’extracció de llots i vehicles**

La portaveu del CECOPI ha assenyalat que hui continua el pla de reforç d’extracció de llots en baixos i garatges de la Diputació de València a Albal, Aldaia Catarroja, Alfafar, Massanassa, Paiporta, Picanya, Benetússer, Algemesí i Sedaví i, en paral·lel, es treballa per a alliberar les xarxes de clavegueram.

“Hui estan desplegats sobre el terreny 167 camions d’extracció de llots, una xifra rècord des que va començar este dispositiu. Les zones que més concentren estes unitats són Paiporta i Catarroja”, ha puntualitzat.

Respecte als residus, Touris ha afegit que “es manté la tensió operativa dels mitjans desplegats. Com saben, es treballa durant les 24 hores per a eliminar els punts d’apilament intermedi i s’intensificaran les labors en els punts en els quals siga necessari tornar a retirar residus, després de la neteja dels garatges i soterranis”.

Així mateix, la directora general ha subratllat que este dilluns s’ha posat en marxa l’operatiu de retirada dels 120.000 vehicles que estan acumulats en les més de 60 campes habilitades. “Amb l’inici dels trasllats, es realitzarà un control de matrícules de tots els vehicles perquè els cotxes que es depositen en la campa tinguen assegurada la seua traçabilitat i així protegir els drets dels propietaris”, ha manifestat.

Esta informació -ha agregat- “es remetrà periòdicament a la DGTIC. D’esta manera, es podran introduir les dades de localització d’estes matrícules en l’aplicació desenrotllada per la Generalitat perquè la puga consultar la ciutadania interessada”. Esta mesura és un avanç fins a l’aprovació del reial decret llei que el Govern s’ha compromés a aprovar per a dotar de més agilitat els tràmits de peritatge i baixes dels vehicles per al seu tractament final en plantes autoritzades (CAT).

Fecha: 25/11/2024